Document ID: 32002D0472

Komission päätös,
tehty 20 päivänä kesäkuuta 2002,
Bulgarian tasavallasta peräisin olevien kalastustuotteiden tuontia koskevista erityisedellytyksistä
(tiedoksiannettu numerolla K(2002) 2195)
(ETA:n kannalta merkityksellinen teksti)
(2002/472/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetun neuvoston direktiivin 91/493/ETY(1), sellaisena kuin se on viimeksi muutettuna neuvoston direktiivillä 97/79/EY(2), ja erityisesti sen 11 artiklan 1 kohdan,
sekä katsoo seuraavaa:
(1) Bulgarian tasavallassa on tehty komission puolesta yhteisöön vietävien kalastustuotteiden tuotanto-, varastointi- ja lähetysolosuhteita koskeva tarkastus.
(2) Kalastustuotteiden terveystarkastusta ja -valvontaa koskevia Bulgarian lainsäädännön vaatimuksia voidaan pitää direktiivissä 91/493/ETY vahvistettuja vaatimuksia vastaavina.
(3) Erityisesti "National Veterinary Service of the Ministry of Agriculture and Forest" ("NVS") kykenee tehokkaasti tarkastamaan, että voimassa olevaa lainsäädäntöä sovelletaan.
(4) On aiheellista vahvistaa yksityiskohtaiset säännöt terveystodistuksesta, jonka on direktiivin 91/493/ETY mukaisesti kuuluttava Bulgariasta yhteisöön tuotavien kalastustuotteiden lähetyksiin. Näihin sääntöihin on erityisesti sisällyttävä todistusmallin määrittely, mainitun todistuksen laadinnassa käytettävää kieltä tai kieliä koskevat vähimmäisvaatimukset ja todistuksen allekirjoittajan asema.
(5) Kalastustuotteiden pakkauksiin kiinnitettävässä merkinnässä on mainittava kolmannen maan nimi ja alkuperälaitoksen, -tehdasaluksen, -kylmävaraston tai -pakastusaluksen hyväksyntä- tai rekisterinumero tiettyjä jäädytettyjä tuotteita lukuun ottamatta.
(6) On myös tarpeen laatia luettelo hyväksytyistä laitoksista, tehdasaluksista tai kylmävarastoista sekä neuvoston direktiivin 92/48/ETY(3) vaatimusten mukaisesti varustetuista pakastusaluksista. Nämä luettelot on laadittava NVS:n komissiolle toimittaman ilmoituksen perusteella. NVS:n on näin ollen varmistettava, että asiaa koskevia direktiivin 91/493/ETY 11 artiklan 4 kohdan säännöksiä noudatetaan.
(7) NVS on antanut viralliset takeet direktiivin 91/493/ETY liitteessä olevan V luvun säännösten noudattamisesta kalastustuotteiden valvonnan osalta sekä mainitun direktiivin säännöksiä vastaavien hygieniavaatimusten noudattamisesta.
(8) Bulgariassa tehdyn tarkastuksen yhteydessä eläinlääkärin valvonnassa paljastui joitakin puutteita, jotka liittyvät puutteiden tunnistamiseen kalastustuotteita valmistavissa laitoksissa ja kalastustuotteiden ja elävien kalojen vientiin liittyvän terveystodistuksen täyttämiseen. Tämän vuoksi uusien laitosten tai alusten lisääminen Bulgariasta tuontia varten hyväksyttyjen laitosten ja alusten luetteloon edellyttää, että komission asiantuntijat tekevät paikalla uuden tarkastuksen.
(9) Tiettyjen kolmansista maista tuotavien tuote-erien fyysisten tarkastusten harventamisesta direktiivin 90/675/ETY mukaisesti 20 päivänä toukokuuta 1994 tehdyssä komission päätöksessä 94/360/EY(4) säädettyä fyysisten tarkastusten harventamista ei tarkastuksesta saatujen tulosten perusteella sovelleta Bulgariasta tuotuihin kalastustuotteisiin.
(10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
"National Veterinary Service of the Ministry of Agriculture and Forest" ("NVS") on Bulgarian toimivaltainen viranomainen, joka tarkastaa ja todistaa, että kalastustuotteet täyttävät direktiivin 91/493/ETY vaatimukset.
2 artikla
1. Bulgariasta yhteisöön tuotujen kalastustuotteiden on täytettävä 2, 3 ja 4 kohdassa säädetyt edellytykset.
2. Jokaiseen lähetykseen on kuuluttava alkuperäinen, numeroitu, asianmukaisesti täytetty, päivätty ja allekirjoitettu, yhden liuskan käsittävä terveystodistus, jonka malli on liitteessä I.
3. Tuotteiden on oltava lähtöisin liitteessä II olevassa luettelossa mainitusta hyväksytystä laitoksesta, tehdasaluksesta, kylmävarastosta tai pakastusaluksesta.
4. Jos on kyse muista kuin säilyketeollisuuteen tarkoitetuista pakkaamattomina jäädytetyistä kalastustuotteista, pakkaukseen on merkittävä lähtemättömästi ilmaisu "BULGARIA" ja hyväksytyn alkuperälaitoksen, -tehdasaluksen, -kylmävaraston tai -pakastusaluksen hyväksyntä- tai rekisterinumero.
3 artikla
1. Edellä 2 artiklan 2 kohdassa tarkoitetun todistuksen on oltava laadittu vähintään yhdellä sen jäsenvaltion virallisista kielistä, jossa tarkastus tehdään.
2. Todistuksessa on oltava NVS:n edustajan nimi, virka-asema ja allekirjoitus sekä sen virallinen leima, jotka on merkittävä todistukseen tehtyjen muiden merkintöjen väristä poikkeavalla värillä.
4 artikla
Tuodessaan kalastustuotteita Bulgariasta jäsenvaltiot eivät saa soveltaa näihin tuotteisiin komission päätöksessä 94/360/EY säädettyä fyysisten tarkastusten harventamista.
5 artikla
1. Liitettä II voidaan muuttaa ainoastaan paikalla tehdyssä tarkastuksessa saatujen tulosten perusteella.
2. Poiketen siitä, mitä 1 kohdassa säädetään, liitettä II voidaan muuttaa päätöksessä 95/408/EY säädettyä menettelyä noudattaen mainitussa liitteessä olevassa luettelossa esitettyjen laitosten tai alusten nimen muuttamiseksi tai poistamiseksi
6 artikla
Tätä päätöstä sovelletaan 24 päivästä kesäkuuta 2002.
7 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä kesäkuuta 2002.

Labels: 0
3
18
6